हिंदी अकादमी, दिल्ली ने पिछले दिनों ‘साहित्य सृजन में स्त्रियों की भूमिका’ विषय पर राष्ट्रीय गोष्ठी कराई। चूंकि हमें यानी मुझे और प्रेम भारद्वाज को इसमें आमंत्रित नहीं किया गया था। हम श्रोता होने का लाभ न उठा सके। इस गोष्ठी के बाद अपनी फेसबुक वॉल पर अकादमी उपाध्यक्ष मैत्रेयी पुष्पाजी की टिप्पणी रोचक है, मेरे कथन की पुष्टि करती है कि ओछी ईर्ष्या का बोलबाला इस संसार में जबरदस्त व्याप्त है। वे लिखती हैं ‘‘साहित्य सृजन में स्त्रियों की भूमिका’’ विषय पर कार्यक्रम के दोनों दिन यह बात मुझे गहरे तक सालती रही कि वरिष्ठ लेखिकाएं अपने जूनियर्स को सुनने में कोई दिलचस्पी नहीं दिखाती। मंच नहीं तो आना गवारा नहीं। यही होती है साहित्य के प्रति प्रतिबद्धता’’ मैं सहमत हूं मैत्रेयीजी से कि मंच मिले तभी क्या सीनियर या युवा कार्यक्रम में आते हैं। अन्यथा श्रोताओं में बैठना उनको अपनी प्रतिष्ठा के खिलाफ लगता है। हालांकि स्वयं मैत्रेयीजी ऐसे कार्यक्रम में बतौर श्रोता भाग लेती हैं यह मुझे ज्ञात नहीं, लेकिन ऐसा अवश्य लगता है कि वह भी खेमेबंदी का शिकार होने लगी हैं। हिंदी अकादमी की उपाध्यक्ष बनते ही उनके प्रशंसकों की एकाएक बढ़ोतरी हो गई है। उनके कार्यक्रमों में कुछेक चेहरे स्थाई नजर आते है। तो कुछेक हम जैसे भी है जिन्हें सूचना तक नहीं होती। यूं निजी स्तर पर मैत्रेयीजी से मेरे संबंध बेहद प्रगाढ़ हैं, लेकिन हिंदी अकादमी की उपाध्यक्ष हमें घास क्यों नहीं डालती, यह रहस्य कायम है।